b'\n_START_ARTICLE_\nTy\xc3\xb6l\xc3\xa4isnainen (Yhdysvallat)\n_START_PARAGRAPH_\nTy\xc3\xb6l\xc3\xa4isnainen oli Yhdysvalloissa vuosina 1930\xe2\x80\x931936 ilmestynyt kommunistinen naisten viikkolehti._NEWLINE_Toverittaren jatkajaksi perustettua Ty\xc3\xb6l\xc3\xa4isnaista julkaistiin aluksi Ty\xc3\xb6miehen yhteydess\xc3\xa4 Wisconsinin Superiorissa. Vuonna 1931 se siirrettiin New Yorkin Brooklyniin. Alaotsikolla Amerikan suomalaisten ty\xc3\xb6l\xc3\xa4is- ja farmarinaisten viikkolehti ilmestynyt 12-sivuinen julkaisu sis\xc3\xa4lsi uutisia sek\xc3\xa4 artikkeleita naisten el\xc3\xa4m\xc3\xa4st\xc3\xa4 ja asemasta. Siin\xc3\xa4 oli my\xc3\xb6s mainoksia ja jonkin verran englanninkielist\xc3\xa4 aineistoa._NEWLINE_Ty\xc3\xb6l\xc3\xa4isnaisen toimittajana ty\xc3\xb6skenteli sen koko ilmestymisajan Evi Suvanto. Lehden levikki oli enimmill\xc3\xa4\xc3\xa4n 14\xc2\xa0000 kappaletta vuonna 1932. Helmikuussa 1936 sen tilalle perustettiin laajempaa yleis\xc3\xb6\xc3\xa4 tavoitellut Naisten Viiri.'